MT Il-Ġurnal Uffiċjali tal-Unjoni Ewropea C 99/24

Pubblikazzjoni ta’ applikazzjoni skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2016/C 99/08)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1).

DOKUMENT UNIKU

“OECHER PUTTES”/“AACHENER PUTTES”

Nru tal-UE: DE-PGI-0005-0946-2.2.2012

DOP ( ) IĠP ( X )

1. Ismijiet

“Oecher Puttes”/“Aachener Puttes”

2. Stat Membru jew Pajjiż Terz

Il-Ġermanja

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 1.2. Prodotti tal-laħam (imsajra, immellħa, affumikati, eċċ.)

3.2. Deskrizzjoni tal-prodott li għalih japplika l-isem f’(1)

Il-prodott “Aachener Puttes” bid-djalett jissejjaħ “Oecher Puttes”. Meta dan id-dokument uniku jirreferi għal wieħed mill-ismijiet, fil-fatt ikun qed jirreferi għaż-żewġ ismijiet.

Dan il-prodott isir b’dawn l-ingredjenti: ġilda ta’ ras il-ħanżir, bejken, laħam tal-majjal, qoxra, demm, melħ tan-nitritu għat-tmelliħ, basal imsajjar fuq nar bati, taħlita ta’ ħwawar (l-iktar il-bżar, il-merdqux, is-sagħtar, l-imsiemer tal-qronfol u n-noċemuskata). Bilfors irid jintuża l-merdqux.

Dan il-prodott huwa speċjalità tal-mazzit li għandu karattru sod u prattiku u togħma mħawra u huwa jinbiegħ bħala prodott frisk, ippreservat u wkoll affumikat. Ċerti varjetajiet ta’ dan il-prodott ikunu affumikati.

Biex issir din l-ispeċjalità, l-ewwel jissajjar il-laħam (jiġifieri l-bejken mingħajr qoxra, il-ġilda ta’ ras il-ħanżir, il-qoxra u l-laħam dgħif) fil-misħun. Qabel ma jitħallat mal-ingredjenti l-oħrajn, id-demm jissaħħan sa ma jilħaq temperatura ta’ madwar 45 grad Celsius. Imbagħad il-qoxra titqatta’ u titħallat mad-demm u wara l-ġilda ta’ ras il-ħanżir titqatta’ u titħallat mal-laħam dgħif, imbagħad, wara li jiżdied il-basal imsajjar fuq nar bati, jiżdiedu l-melħ tan-nitritu għat-tmelliħ, il-ħwawar u ftit brodu u t-taħlita kollha titqatta’ fin fin. Wara li jiżdied il-bejken imqatta’ kaxxi kaxxi, it-taħlita taz-zalzett titpoġġa f’kisjiet naturali bħal, pereżempju, l-imsaren iż-żgħar tal-annimali tal-ifrat, l-imsaren l-irqaq tal-majjal u l-appendiċijiet tal-majjal, f’kisjiet sterili jew f’bottijiet tal-ħġieġ jew fil-laned biex tiġi ppreservata. Skont il-bżonnijiet ta’ preservazzjoni tal-prodott, dan jitħalla jtektek fl-ilma f’temperatura ta’ 78 grad Celsius għal ċertu ħin skont id-daqs tiegħu, jew inkella jissaħħan f’borma tal-pressjoni biex jiġi nofsu ppreservat, tliet kwarti ppreservat jew ippreservat għalkollox. Il-kisjiet naturali jistgħu jiġu affumikati, minħabba t-togħma li jagħti dan il-proċess u l-effett ta’ preservazzjoni li jħalli.

Il-bejken frisk jissajjar u jitqatta’ kaxxi kaxxi ndaqs, imbagħad jitħallat bl-idejn mat-taħlita ta’ demm, qoxra u laħam. Il-mazzit ikun fih madwar 35 % tessut xaħmi u madwar 20 % laħam dgħif. Il-kontenut massimu tax-xaħam huwa ta’ 40 %.

Il-prodott “Oecher Puttes” jikkorrispondi għar-rekwiżiti tal-linji gwida tal-mazzit ta’ kwalità medja stabbiliti mill-Kummissjoni Ġermaniża tal-Kodiċi tal-Oġġetti tal-Ikel, u b’hekk ikun fih tal-inqas 5 % proteina tal-laħam mingħajr proteini fit-tessuti konnettivi.

It-taħlita nejja taz-zalzett “Oecher Puttes” tiddeffes f’kisjiet naturali bħal, pereżempju, l-imsaren iż-żgħar tal-annimali tal-ifrat, l-imsaren l-irqaq tal-majjal u l-appendiċijiet tal-majjal, f’kisjiet sterili jew f’bottijiet tal-ħġieġ jew fil-laned.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

—

3.4. Passi speċifiċi tal-produzzjoni li jridu jsiru fiż-żona ġeografika ddefinita

Il-passi kollha tal-produzzjoni tal-prodott lest għall-bejgħ iridu jsiru fiż-żona ġeografika ddefinita. Għalhekk, il-produzzjoni tal-prodott, mill-iċċekkjar tal-ingredjenti meta jaslu fl-impjant tal-produzzjoni sal-prodott ippakkjat u lest għall-bejgħ, issir fiż-żona ġeografika. Il-prodott jista’ jitneħħa mill-pakkett oriġinali tiegħu barra miż-żona ġeografika (pereżempju z-zalzett jista’ jitneħħa mil-landa, iz-zalzett li jkun fil-kisjiet jista’ jitqatta’ biċċiet, dawn il-biċċiet jistgħu jerġgħu jiġu ppakkjati fil-fojl mingħajr arja, eċċ.).

3.5. Regoli speċifiċi dwar it-tqattigħ, it-tħakkik, l-ippakkjar, eċċ.

—

3.6. Regoli speċifiċi dwar it-tikkettar

—

4. Deskrizzjoni fil-qosor taż-żona ġeografika

Iż-żona tal-belt ta’ Aachen.

5. Rabta maż-żona ġeografika

Speċifiċità taż-żona ġeografika

Iz-zalzett “Oecher Puttes” huwa prodott tradizzjonali li jsir Aachen. Minħabba l-qagħda ġeografika ta’ dan il-post f’baċir u l-protezzjoni li kienu jagħtu s-swar tal-belt, hawnhekk malajr żviluppat identità reġjonali partikulari li għażlet lil din il-belt minn maż-żona ta’ madwarha. Fi żmien l-industrijalizzazzjoni, madwar 200 sena ilu, din il-belt reġa’ kellha rwol partikulari. Iż-żona tan-Nofsinhar ta’ Aachen malajr saret żona industrijali, waqt li ż-żoni fertili tal-Grigal tagħha baqgħu l-aktar żoni agrikoli. F’din it-taqtigħa bejn l-industrijalizzazzjoni u l-qasam tradizzjonali tal-agrikoltura, iz-zalzett “Oecher Puttes”, li fih kontenut għoli ta’ kaloriji u proteini, kien iservi ta’ ikel tajjeb għall-ħaddiema tal-fabbriki u tal-minjieri li kellhom xogħol fiżiku iebes. Fl-istess ħin, dan kien jippermetti użu sostenibbli tal-annimali mbiċċrin għax biex isir kienu jintużaw il-prodotti tat-tbiċċir bħad-demm. Dan wassal biex inħolqu azjendi tal-artiġjanat li għaddew ir-riċetti u l-metodi tradizzjonali tal-produzzjoni ppreferuti tal-klijenti tagħhom minn ġenerazzjoni għall-oħra u għadhom jagħmlu hekk sal-ġurnata tal-lum.

Speċifiċità tal-prodott

L-applikazzjoni tissejjes fuq ir-reputazzjoni tajba tal-isem protett. Din ir-reputazzjoni hija marbuta mal-oriġini ġeografika taz-zalzett “Oecher Puttes” u mal-karatteristiċi tipiċi tiegħu.

Il-mazzit tat-tip “Oecher Puttes” huwa marbut ferm maż-żona fejn jiġi mitkellem id-djalett ta’ Aachen. L-isem “Oecher Puttes” jintuża biss għall-mazzit prodott f’Aachen. Dan il-prodott jiddaħħal f’ħafna platti ta’ dan ir-reġjun. Fost l-oħrajn, huwa jħobb jittiekel moqli mat-tuffieħ, mal-patata u mal-basal - platt li, fid-djalett tal-post, jissejjaħ “Hömmel än Eäd”, litteralment “il-ġenna u l-art”. Il-mazzit tat-tip “Oecher Puttes” iħobb jintuża wkoll mal-patata maxx u mas-“sauerkraut” (imsejħa “Kompes”) jew inkella jintuża bħala oġġett tal-ikel waqt xi piknik. Dan il-mazzit huwa marbut b’mod speċjali mal-Karnival ta’ Aachen (imsejjaħ “Fastelovvend”), meta jintuża f’forma tonda kemm bħala oġġett tal-ikel u kemm biex jitwaddab, u meta jingħata wkoll bħala l-premju “Puttes-Orden” (“l-ordni ta’ Puttes”). Din l-ordni u l-għoti ta’ dan il-premju nsibuhom ta’ kull sena fil-Karnival ta’ Aachen imsejjaħ “Fastelovvend”. Meta jagħmlu t-taħdita ta’ ringrazzjament tagħhom, dawk li jirċievu dan il-premju jkantaw vers li fih ifaħħru l-mazzit tat-tip “Oecher Puttes”. Il-poeta Ferdinand Jansen, li għex mill-1758 sal-1834 u li kien jikteb bid-djalett, iddedika l-poeżija tiegħu msejħa “Der Puttes”, li huwa kiteb fl-1815, għal dan il-prodott. Fil-fatt, l-aħħar vrus ta’ din il-poeżija huma dawn li ġejjin: “Ich wehß, et is der beiste Keuh (Speise)/för Erm en auch för Rich;/Nuis kömmt, dat sag ich ohne Scheu,/Gebrohne Puttes glich” (“Naf li huwa l-aqwa ikla/kemm għall-fqar u kemm għall-għanja;/nista’ ngħid bla mistħija li xejn ma jista’ jitqabbel/mal-mazzit tat-tip ‘Puttes’ moqli”). Wieħed jista’ jinduna kemm hu popolari u speċjali l-mazzit tat-tip “Oecher Puttes” meta jara l-għadd kbir ta’ frażijiet, stejjer u poeżiji li fihom jissemma, speċjalment bid-djalett. Frażi popolari djalettali tgħid hekk: “Fastelovvend een Oche - Ohne Puttes jeäht et net” (“Ma jistax ikun hemm karnival f’Aachen mingħajr il-mazzit tat-tip ‘Puttes’”). Il-mazzit “Oecher Puttes” jifforma parti integrali mill-menù tar-ristoranti tradizzjonali li jinsabu l-iktar fiċ-ċentru storiku tal-belt ta’ Aachen. Huwa jintuża wkoll fil-platti moderni, u l-koki dejjem jesperimentaw u joħolqu riċetti ġodda b’dan it-tip ta’ mazzit.

Il-prodott għandu wkoll karatteristiċi partikulari. L-użu tal-bejken frisk jikkontribwixxi għar-reputazzjoni tajba tal-prodott għax billi l-bejken ikun frisk ma jkunx hemm ossidazzjoni mhux mixtieqa, li twassal biex il-mazzit jisnieħ jekk jinħażen fit-tul f’kuntatt mal-ossiġnu. Anke li kieku l-bejken jiġi ffriżat eżatt qabel ma jsir il-mazzit, l-ossidazzjoni ma tiġix evitata b’mod effettiv. Huwa biss billi jintuża l-bejken frisk li jistgħu jiġu ssodisfati r-rekwiżiti għoljin tal-applikant b’rabta mat-togħma u mal-kwalità tal-prodott. Għalhekk, il-bejken frisk huwa essenzjali biex dan il-prodott ikollu t-togħma tipika tiegħu. Il-fatt li jintuża l-bejken jaffettwa wkoll id-dehra ta’ dan iz-zalzett meta jinqata’. Qabel ma jitħalltu mat-taħlita, il-biċċiet tal-bejken jissaħħnu bil-mod fil-brodu sa ma jsiru kemm kemm trasparenti u sa ma “jaqbżu lura” meta wieħed jaqbadhom f’idu. It-tisjir b’dan il-mod jiżgura li l-biċċiet tal-bejken ma jiħdux lewn aħmar minħabba d-demm użat fit-taħlita, u b’hekk il-biċċiet bojod tal-bejkem jibqgħu jidhru fit-taħlita skura tal-mazzit tat-tip “Oecher Puttes” u jagħtuh id-dehra karatteristika tiegħu meta jinqata’.

Qabel ma jiddaħħal fit-taħlita tal-laħam u tal-qoxra permezz ta’ magna tat-tqattigħ, id-demm irid jissaħħan sa ma jilħaq temperatura ta’ madwar 45 grad Celsius. Dan inaqqas it-togħma tal-ħadid tad-demm, li huwa importanti għat-togħma tal-mazzit tat-tip “Oecher Puttes”. Barra minn hekk, dan iwassal biex it-taħlita taz-zalzett tkun tista’ tagħqad iktar meta magħha jiżdiedu l-biċċiet tal-bejken.

Rabta kawżali bejn iż-żona ġeografika u l-kwalità jew il-karatteristiċi tal-prodott (għal DOP) jew il-kwalità, ir-reputazzjoni jew karatteristiċi oħra speċifiċi tal-prodott (għal IĠP)

Ir-rabta speċjali bejn il-prodott u ż-żona tal-produzzjoni tiegħu ġejja mir-reputazzjoni partikulari tiegħu, li min-naħa tagħha ġejja mill-oriġini tal-prodott miż-żona msemmija u mill-azjendi tal-produzzjoni kkwalifikati li hemm fiha. L-esperjenza u l-ħila tal-biċċeriji ta’ Aachen u tal-biċċiera esperti li jaħdmu fihom wasslu biex din il-belt ikollha tradizzjoni ta’ produzzjoni ta’ zlazet tajbin ferm li tmur lura sekli sħaħ. L-għarfien dwar il-produzzjoni kien u għadu jingħadda minn ġenerazzjoni għall-oħra u jwassal għar-reputazzjoni tajba tal-mazzit tat-tip “Oecher Puttes”. Illum il-ġurnata l-azjendi tal-artiġjanat tal-applikant jistgħu jixħtu ħarsithom fuq tradizzjoni li tmur lura mitejn sena b’rabta mal-mazzit tat-tip “Oecher Puttes”.

Referenza għall-pubblikazzjoni tal-Ispeċifikazzjoni

(It-tieni subparagrafu tal-Artikolu 6(1) ta’ dan ir-Regolament)

ĦOLQA: https://register.dpma.de/DPMAregister/geo/detail.pdfdownload/41117

(1) ĠU L 343, 14.12.2012, p. 1.